Cadillac Escalade

Η Cadillac Escalade είναι ένα μεγάλο πολυτελές SUV αυτοκίνητο, που κατασκευάζεται από την αμερικανική αυτοκινητοβιομηχανία Cadillac από τον Αύγουστο του 1998. Μέχρι σήμερα έχουν κυκλοφορήσει 5 γενιές του μοντέλου, με την τέταρτη γενιά της να διατίθεται από τον Απρίλιο του 2014. Η πέμπτη γενιά της, παρουσιάστηκε επίσημα στις 4 Φεβρουαρίου 2020 και κυκλοφόρησε στις ΗΠΑ μέσα στο φθινόπωρο του 2020.

Διαχρονικά, η Escalade έχει προσφερθεί σε τρεις εκδοχές αμαξώματος: 5-πορτο SUV (Sport Utility Vehicle), 5-πορτο SUV με μακρύτερο μεταξόνιο, γνωστό ως Escalade ESV, και (έως το 2013) 4-πορτο SUΤ (Sport Utility Truck), δηλαδή pick-up, γνωστό ως Escalade EXT. Οι δύο εκδοχές SUV της Escalade, τεχνικά συγγενεύουν με τα Chevrolet Tahoe / GMC Yukon και τα Chevrolet Suburban / GMC Yukon XL αντίστοιχα, ενώ η εκδοχή pick-up με το Chevrolet Avalanche (2001 - 2013, σε δύο γενιές).

Η στάνταρ εκδοχή της Escalade διατίθεται σε όλες τις χώρες όπου η Cadillac εξάγεται επίσημα, με μοναδική εξαίρεση το Ισραήλ. Αντιθέτως, η μεγαλύτερου μήκους Escalade ESV (Escalade Stretch Vehicle) προσφέρεται μόνο στις Ηνωμένες Πολιτείες, στον Καναδά, στο Μεξικό, στη Ρωσία και στα κράτη της Μέσης Ανατολής, αν και στην πράξη μπορεί να παραγγελθεί και σε κάποιες άλλες διεθνείς αγορές μέσω ειδικής παραγγελίας. Αν και δεν υπάρχει επίσημη εργοστασιακή εκδοχή σε δεξιοτίμονη έκδοση, ωστόσο στην Αυστραλία και στις άλλες χώρες της Ωκεανίας, καθώς και στην Ιαπωνία, τόσο η Escalade όσο και η Escalade ESV γίνεται η σχετική μετατροπή από ανεξάρτητες εταιρείες με εμπειρία στον τομέα αυτό, αν και χωρίς επίσημη συμφωνία με την Cadillac.

Οι κυριότεροι ανταγωνιστές της Cadillac Escalade διεθνώς είναι τα SUV πολυτελείας Mercedes-Benz GL-Class, BMW X7, Audi Q7, Toyota Land Cruiser, Toyota Sequoia, Lexus LX, Infiniti QX80, Range Rover και Range Rover Sport. Ειδικότερα στις ΗΠΑ, τον Καναδά, το Μεξικό, τη Μέση Ανατολή, την Κίνα και τη Νότια Κορέα, διαχρονικός ανταγωνιστής της Escalade είναι και το Lincoln Navigator.

Στις 8 Αυγούστου 2023, ο μητρικός όμιλος της General Motors παρουσίασε επίσημα την Cadillac Escalade IQ, μια πλήρως ηλεκτροκίνητη εκδοχή της Escalade, και το τρίτο ηλεκτρικό αυτοκίνητο στην παλέτα της Cadillac, μετά την Cadillac Lyriq και την Cadillac Celestiq. Κυκλοφόρησε στην αγορά στα τέλη του 2024, για τη σεζόν (model year) του 2025, με τιμή εκκίνησης στα 130.000 δολάρια.

Η ονομασία Escalade (Έσκαλεηντ) σημαίνει αναρρίχηση (με σκάλες) σε τείχος και επελέγη με σκοπό να τονίσει τις αναρριχητικές του ικανότητες στα δύσκολα εδάφη.

 Πρώτη γενιά (1998 - 2000) 


Η δημιουργία της Escalade ήρθε ως απάντηση στην τότε νέα μόδα των SUV και ιδίως στον καινούριο τότε εγχώριο αντίπαλο, το SUV Lincoln Navigator, που είχε κυκλοφορήσει για πρώτη φορά στις ΗΠΑ την 1 Ιουλίου 1997 από τη Lincoln, που είναι η πολυτελής θυγατρική της αμερικανικής Ford. Καθώς το Lincoln Navigator σημείωσε εξ αρχής εξαιρετικά υψηλές πωλήσεις, ο όμιλος της General Motors αποφάσισε τον Οκτώβριο του 1997 να δημιουργήσει το πρώτο SUV στην ιστορία της Cadillac, της πολυτελέστερης εταιρείας του ομίλου. Η πρώτη γενιά της Escalade, ωστόσο, ήταν σε μεγάλο βαθμό μια de facto ανεπιτυχής προσπάθεια από την πρώτη στιγμή. Φοβούμενη τη διαρκώς αυξανόμενη ηγεμονία του Navigator, η αρχική Escalade έφτασε επειγόντως στη μαζική παραγωγή τον Αύγουστο του 1998 και μόλις δέκα μήνες μετά την έγκριση της μητρικής General Motors, σχεδόν παρακάμπτοντας τη διαδικασία σχεδιασμού, με σκοπό την ταχύτερη δυνατή άφιξη στην αμερικανική αγορά.

Ως αποτέλεσμα, όταν η αρχική Escalade πρωτοεμφανίστηκε στις αντιπροσωπείες των ΗΠΑ προς τα τέλη του 1998, ως μοντέλο της σεζόν (model year, έτος μοντέλου) του 1999, αισθητικά δεν ήταν παρά μια σχεδόν πανομοιότυπη εκδοχή του GMC Yukon Denali (η πολυτελέστερη εκδοχή του GMC Yukon και του συγγενικού Chevrolet Tahoe) και μάλιστα ακόμα και οι ζάντες των δύο μοντέλων ήταν ακριβώς οι ίδιες! Η μοναδική διαφορά για τον εξωτερικό παρατηρητή ήταν ότι τα εξωτερικά λογότυπα της GMC είχαν αντικατασταθεί με αυτά της Cadillac. Επίσης, η Escalade έφερε τον ίδιο με του Yukon Denali βενζινοκινητήρα 5.7 λίτρων V8 Vortec, ισχύος 255 hp (190 kW), δηλαδή εντελώς οριακής για το μεγάλο βάρος του μοντέλου, που ήταν 2,5 τόνοι, και σαφώς μικρότερης σε σύγκριση με τον πιο εξελιγμένο βενζινοκινητήρα 5.4 λίτρων V8 InΤech V8, ισχύος 300 hp (220 kW), που εμφανίστηκε στο Navigator στις αρχές του έτους 1999. Μάλιστα ακόμα και η αισθητική της αρχικής Escalade έδειχνε κάπως «συμπιεσμένη», με αποτέλεσμα να φαίνεται στον εξωτερικό παρατηρητή αρκετά μικρότερη από το Navigator, αν και στην πραγματικότητα ήταν μόλις 9 εκατοστά κοντύτερη, με μήκος 5,11 μέτρα, έναντι 5,20 μέτρων του Navigator πρώτης γενιάς. Ένα ακόμα μειονέκτημα της Escalade πρώτης γενιάς ήταν ότι προσφερόταν αποκλειστικά με 5-θέσιο σαλόνι, σε αντίθεση με το Navigator που είχε ξεκινήσει ήδη από την εισαγωγή του να προσφέρει και προαιρετική τρίτη σειρά καθισμάτων και, ως αποτέλεσμα, το Navigator πρώτης γενιάς μπορούσε να παραγγελθεί σε 7-θέσια ή 8-θέσια διάταξη.

Μόνο στο σαλόνι υπήρξαν κάποιες εμφανείς αναβαθμίσεις:

 Έφερε στάνταρ αρωματικά δερμάτινα καθίσματα, και μάλιστα εμπρός και πίσω θερμαινόμενα, με το λογότυπο της Escalade να έχει κυριολεκτικά διασκορπιστεί σε όλο το αυτοκίνητο, συν πινελιές από ξύλο Zebrano σε πολλά σημεία, ακόμα και στη στεφάνη του τιμονιού.
 Είχε ένα ακριβότερο ηχοσύστημα της Bose, με στάνταρ κασετόφωνο και CD-player ή έξτρα 6-δισκο CD-changer και, για πρώτη φορά σε SUV, με τεχνολογία surround.
 Το σύστημα τηλεματικής της General Motors για παροχή πληροφοριών και επείγουσας οδικής βοήθειας, το λεγόμενο OnStar, ήταν εξ αρχής στάνταρ. Επίσης, ήταν νεότερης έκδοσης, με νέες υπηρεσίες και με ένα σύστημα υπενθύμισης υποχρεώσεων σε μελλοντικές ημερομηνίες.
 Ο πίνακας οργάνων ήταν λίγο διαφορετικός από το κοντέρ των GMC Yukon και Chevrolet Tahoe, με λευκές βελόνες, αντί για πορτοκαλί, και ταχύμετρο με μέγιστη ένδειξη τα 120 μίλια την ώρα (193 χιλιόμετρα την ώρα), αντί για 100 μίλια την ώρα (161 χιλιόμετρα την ώρα), αν και τελικώς τα Yukon και Tahoe, από την εισαγωγή της δεύτερης γενιάς τους, που μπήκε στην παραγωγή τον Ιανουάριο του 2000 και κυκλοφόρησε στις ΗΠΑ τον Μάρτιο του 2000, για τη σεζόν του 2000, απέκτησαν και αυτά το ταχύμετρο των 120 μιλίων την ώρα. Με εξαίρεση τον πίνακα οργάνων, ολόκληρο το ταμπλό, μαζί με τους στάνταρ 2 μπροστινούς αερόσακους, ήταν κοινό.
 Μαζί με τον στάνταρ αυτόματο κλιματισμό μπροστά, είχε και στάνταρ πίσω αυτόνομο κλιματισμό. Τη σεζόν του 2000, ο κλιματισμός μπροστά έγινε αυτόματος ηλεκτρονικός (climatronic).

Επιπλέον, η Cadillac Escalade πρώτης γενιάς διέθετε στάνταρ την επιλεκτική 4-κίνηση Auto-Trac, ενώ σε όλα τα άλλα μοντέλα ήταν προαιρετική. Γενικότερα, ωστόσο, η πρώτη γενιά της Escalade δεν κέρδισε ποτέ την εκτίμηση από τον Τύπο αυτοκινήτου και το ευρύ κοινό, ούτε γνώρισε μεγάλη εμπορική επιτυχία, και αυτό έκανε επιτακτική την ανάγκη ενός άμεσου επανασχεδιασμού, όπως και έγινε. Συνολικά, η πρώτη γενιά κατάφερε να πουλήσει 52.435 αντίτυπα στις ΗΠΑ.

 Τεχνικά στοιχεία 
ΈτηΚινητήραςΚυβισμόςΚύλινδροιΚωδικόςκινητήραΙσχύςΡοπήΕπιτάχυνση0 – 60 mph0 – 97 km/hΜέγιστηταχύτητα1998 - 2000Vortec 5.75.733 cm³V8L31190 kW(255 hp)450 N·m(330 lb·ft)10,5 sec110 mph(177 km/h)

Η μέση κατανάλωση της Escalade πρώτης γενιάς ήταν: η αστική 11 μίλια το γαλόνι ΗΠΑ ή 21 λίτρα στα 100 χιλιόμετρα, και στον αυτοκινητόδρομο 15 μίλια το γαλόνι ΗΠΑ ή 16 λίτρα στα 100 χιλιόμετρα.

 Δεύτερη γενιά (2001 - 2006) 

Η δεύτερη γενιά της Escalade παρουσιάστηκε σε σχετική εκδήλωση της Cadillac τον Αύγουστο του 2000 και μπήκε στη μαζική παραγωγή τον Ιανουάριο του 2001. Για πρώτη φορά κυκλοφόρησε στην αγορά των ΗΠΑ τον Φεβρουάριο του 2001 και παραδόξως ως μοντέλο 2002, καθώς η σεζόν (model year) του 2001 παρακάμφθηκε. Αυτό σημαίνει ότι δεν υπήρξε ποτέ μοντέλο «2001 Escalade» και μάλιστα η δεύτερη γενιά έφτασε στις αντιπροσωπείες ενώ τα μοντέλα «2000 Escalade» της πρώτης γενιάς συνέχιζαν ακόμα να πωλούνται επίσημα.

Το εξωτερικό ντιζάιν της δεύτερης γενιάς διαμορφώθηκε το 1998 και μάλιστα, κατά ιστορική ειρωνεία, πάλι από τον Wayne Cherry, ο οποίος είχε σχεδιάσει και την πρώτη γενιά του μοντέλου μόλις 1 έτος νωρίτερα. Λόγω μεγαλύτερης επάρκειας χρόνου όμως για τη σχεδίαση της Escalade δεύτερης γενιάς, η αισθητική της διαφοροποιήθηκε πλήρως από τα συγγενικά SUV του ομίλου της General Motors. Μάλιστα εναρμονίστηκε πλήρως αισθητικά με το σύνολο της παλέτας των τότε μοντέλων της Cadillac και, ως αποτέλεσμα, σημείωσε τεράστια εμπορική επιτυχία. Αυτή τη φορά, όλες οι εκδόσεις απέκτησαν και τρίτη σειρά καθισμάτων και έγιναν 8-θέσιες, εκτός φυσικά της pick-up εκδοχής EXT, που ήταν αποκλειστικά 5-θέσια, καθώς για ευνόητους λόγους είχε 2 σειρές καθισμάτων.

 Escalade EXT και ESV 

Τον Σεπτέμβριο του 2001, προστέθηκε στην παραγωγή μια έκδοση sport utility truck (pick-up), η Escalade EXT, με 610 επιπλέον χιλιοστά μήκος, φτάνοντας έτσι το τεράστιο μήκος των 5.624 χιλιοστών. Έφερε αποκλειστικά 4 πόρτες, με χωρητικότητα 5 επιβατών, και βασιζόταν στο αμάξωμα του φθηνότερου Chevrolet Avalanche.http://www.cars.com/ Cadillac Εscalade ΕΧΤ Τον Ιανουάριο του 2003 (αν και η μαζική παραγωγή ξεκίνησε τον Δεκέμβριο του 2002 και στην πράξη υπήρξαν μόλις 36 πωλήσεις αντιτύπων στις τελευταίες ημέρες του ίδιου έτους και μόνο σε εμπορικούς αγοραστές) κυκλοφόρησε στην αγορά και μια μακρύτερη 8-θέσια SUV έκδοση, με το ίδιο ακριβώς μήκος και μεταξόνιο της ΕΧΤ, η Escalade ESV. Προσέφερε εμφανώς μεγαλύτερο χώρο για τις αποσκευές και για την τρίτη σειρά καθισμάτων, και βασιζόταν στο σασί των συγγενικών Chevrolet Suburban και GMC Yukon XL.

Να σημειωθεί ότι στην «κανονική» εκδοχή της Escalade δεύτερης γενιάς, η στάνταρ μετάδοση της κίνησης ήταν στους πίσω τροχούς και η 4-κίνηση ήταν κατ' επιλογήν. Αντιθέτως, οι Escalade EXT και ESV ήταν αποκλειστικά τετρακίνητες.

 Ενεργητική και παθητική ασφάλεια 

Από την εισαγωγή της, η δεύτερη γενιά της Escalade απέκτησε στάνταρ Σύστημα Ελέγχου Πρόσφυσης (traction control system) και πλευρικούς αερόσακους στα μπροστινά καθίσματα. Μέσα στο 2002, προστέθηκε στάνταρ 4-κάναλο Σύστημα Ελέγχου Ευστάθειας (ESP), υπό την ονομασία StabiliTrak και τη σεζόν (model year) του 2003 στάνταρ προβολείς υψηλής έντασης και έξτρα δορυφορικό ραδιόφωνο.

Για τη σεζόν του 2004, το δορυφορικό ραδιόφωνο έγινε στάνταρ σε όλες τις Escalade, ενώ τοποθετήθηκε στάνταρ Σύστημα Ελέγχου Πίεσης Ελαστικών (tire pressure monitor), εκτός αρχικά της έκδοσης EXT, όπου καθιερώθηκε μόλις το 2007.

 Escalade Platinum 

Από την σεζόν του 2005, το σύστημα τηλεματικής OnStar υπέστη περαιτέρω αναβαθμίσεις, ενώ εισήχθη και η κορυφαία έκδοση εξοπλισμού Platinum, με τιμή πώλησης 71.025 δολάρια με την τότε ισοτιμία. Έφερε στάνταρ θερμαινόμενες και δροσιζόμενες ποτηροθήκες, ηλιοροφή, σύστημα ψυχαγωγίας με 3 οθόνες με DVD, χρώμιο στο τιμόνι και στη μπροστινή γρίλια, και ζάντες χρωμίου 20 ιντσών. Μετά από 1 έτος, ο βασικός κινητήρας 5.3 λίτρων της Escalade δεύτερης γενιάς καταργήθηκε και απέμεινε μόνο ο κινητήρας 6.0 λίτρων, επίσης V8.

 Κινητήρες 

 5.327 cm³ V8 Vortec LM7, 285 hp: 2001 – 2003
 5.327 cm³ V8 Vortec LM7, 295 hp: 2004 – 2006
 5.967 cm³ V8 Vortec LQ9 HO, 345 hp: 2001 – 2006

Όπου HO: High Output (Υψηλή Απόδοση). Όλοι ήταν βενζίνης.

 Έτη παραγωγής των εκδόσεων 

 Cadillac Escalade: 2001 – 2006
 Cadillac Escalade EXT: 2002 – 2006
 Cadillac Escalade ESV: 2003 – 2006 
 Cadillac Escalade ESV Platinum: 2004 – 2006

 Τρίτη γενιά (2006 - 2014) 

Όπως είχε συμβεί και με τη δεύτερη γενιά του μοντέλου, η τρίτη γενιά της Escalade κυκλοφόρησε για πρώτη φορά στις ΗΠΑ τον Ιανουάριο του 2006 και παρομοίως ως μοντέλο 2007. Αυτή τη φορά πάντως, η σεζόν (model year) του 2006 δεν παρακάμφθηκε, πλην όμως ήταν πολύ σύντομη. Ο λόγος ήταν ότι η τρίτη γενιά εισήχθη επειγόντως 1 έτος νωρίτερα από το αρχικώς αναμενόμενο, λόγω μιας ξαφνικής καθοδικής τάσης των πωλήσεων που σημειώθηκε μέσα στο 2005.

Αρχικά προσφερόταν ως στάνταρ 4-κίνητο SUV, με τιμή εκκίνησης στα 57.280 δολάρια με την τότε ισοτιμία, ενώ τον Ιούνιο του 2006 ξεκίνησε η παραγωγή της Escalade ESV (η εκδοχή με το μακρύτερο μεταξόνιο) και του pick-up Escalade EXT (το τελευταίο που ακόμα κατασκευαζόταν στο Σιλάο, Μεξικό). Η φθηνότερη πισωκίνητη έκδοση άρχισε να παράγεται τον Αύγουστο του 2006.

Η νέα Escalade έφερε πλέον έναν καινούριο βενζινοκινητήρα Vortec, κυβισμού 6.162 cm³ V8, εξ ολοκλήρου από αλουμίνιο, με μεταβλητό χρονισμό βαλβίδων, ισχύος 403 hp (301 kW) και με ροπή 565 N·m (417 ft·lbf). Επομένως, η Escalade ήταν κατά 23 hp ισχυρότερη από το συγγενικό GMC Yukon Denali. Η μετάδοσή της, ήταν ένα νέο 6-τάχυτο αυτόματο κιβώτιο, με επίσημη ονομασία 6L80. Ο αεροδυναμικός συντελεστής Cd έφτασε πλέον το 0,363 - νούμερο κορυφαίο για SUV μεγάλου ύψους και όγκου.

Στην τρίτη γενιά της Escalade ακολουθήθηκε η ίδια συνταγή της αισθητικής εναρμόνισης με τα άλλα μοντέλα της Cadillac και το μοντέλο διέθετε τη σχεδιαστική φιλοσοφία «Αrt and Science» της εταιρείας. Η νέα Escalade ξεκίνησε με επίσης υψηλές πωλήσεις στις ΗΠΑ, σε τέτοιο βαθμό που μέσα στο 2006 άρχισε για πρώτη φορά να εξάγεται επίσημα και στην Ευρώπη, αλλά τα έτη 2008 και 2009 οι πωλήσεις της, εντός και εκτός, επλήγησαν βαρύτατα από την παγκόσμια οικονομική κρίση του 2008. Αυτό μάλιστα ώθησε, εν έτει 2009, τη μητρική General Motors να αποφασίσει προς στιγμήν (και αρχικά να ανακοινώσει) την οριστική διακοπή όλων των μεγάλων της SUV έως το 2012, αλλά μεταγενέστερα άλλαξε γνώμη και προχώρησε στην εξέλιξη της 4ης γενιάς τους, που τελικώς εισήχθησαν το 2014.

 Ενεργητική και παθητική ασφάλεια 

Από την εισαγωγή της Escalade τρίτης γενιάς, το στάνταρ 4-κάναλο Σύστημα Ελέγχου Ευστάθειας StabiliTrak απέκτησε και αισθητήρα ανατροπής, ώστε να παρεμβαίνει ενάντια και σε αυτό το ενδεχόμενο. Επίσης, όλες οι Escalade απέκτησαν στάνταρ πλευρικούς αερόσακους οροφής, που κάλυπταν και τις 3 σειρές καθισμάτων και είχαν την επιπλέον ικανότητα να ανοίγουν και αν τυχόν το StabiliTrak έκρινε ότι η ανατροπή ήταν αναπόφευκτη.

Η προαιρετική οθόνη πολλαπλών λειτουργιών, στα μοντέλα με σύστημα δορυφορικής πλοήγησης, απέκτησε και κάμερα οπισθοπορείας. Επιπλέον, μαζί με τα στάνταρ εμπρός και πίσω θερμαινόμενα δερμάτινα καθίσματα, προσέθεσε και στάνταρ δροσιζόμενα μπροστινά καθίσματα. Σύντομα ακολούθησαν και άλλες σημαντικές προσθήκες, που αναφέρονται στην επόμενη υποενότητα.

 Μεταγενέστερες βελτιώσεις 

Για τη σεζόν του 2009, η Escalade έλαβε μια σειρά από αναβαθμίσεις στον εξοπλισμό:

 Προστέθηκε Σύστημα Προειδοποίησης Τυφλής Γωνίας (Side Zone Blind Spot Alert) ως στάνταρ.
 Το σύστημα hands-free με Bluetooth έγινε στάνταρ σε όλα.
 Το ρυθμιζόμενο σε ύψος τιμόνι έγινε στάνταρ σε όλα.
 Η ανάρτηση Magnetic Ride Control έγινε στάνταρ σε όλα.
 Το προαιρετικό σύστημα δορυφορικής πλοήγησης προσέθεσε πληροφορίες για την τρέχουσα κυκλοφοριακή κίνηση και επιλογές για, αναλόγως με την κυκλοφοριακή συμφόρηση, εκ νέου πρόταση βέλτιστης διαδρομής.

Στο ξεκίνημα της σεζόν του 2010, προστέθηκαν και στάνταρ πλευρικοί αερόσακοι στα μπροστινά καθίσματα, συμπληρώνοντας έτσι τους πλευρικούς αερόσακους οροφής. Τη σεζόν του 2012, έγινε ένα μικρό λίφτινγκ στα πίσω φώτα.

 Escalade Hybrid 

Μια υβριδική έκδοση της Escalade παρουσιάστηκε για πρώτη φορά στο International Auto Show στο Μαϊάμι της Φλόριντα τον Ιανουάριο του 2008. Κυκλοφόρησε στα μέσα του 2008, ως μοντέλο της σεζόν του 2009, με τιμή εκκίνησης 74.085 δολάρια, στη βασική πισωκίνητη έκδοση. Αρχικά γνώρισε σημαντική απήχηση και μάλιστα τον Αύγουστο του 2008 το 20% των πωλήσεων της Cadillac Escalade ήταν υβριδικές. Μεταγενέστερα, ωστόσο, σημειώθηκε μια μεγάλη πτώση της ζήτησης, λόγω της παγκόσμιας οικονομικής κρίσης και της συνεπακόλουθης παγκόσμιας κρίσης στην αυτοκινητοβιομηχανία, και τελικώς η υβριδική Escalade διατηρήθηκε στην παραγωγή έως τη σεζόν του 2013 και μετά διακόπηκε, ταυτόχρονα και με την Escalade EXT και το φθηνότερο δίδυμο pick-up Chevrolet Avalanche.

Η έκδοση Escalade Hybrid έφερε ένα υβριδικό σύστημα, που αποτελείται από έναν βενζινοκινητήρα σε συνδυασμό με έναν ισχυρό ηλεκτροκινητήρα. Ο τελευταίος τροφοδοτείται από μία μπαταρία νικελίου και μπορεί να κινεί το αυτοκίνητο σε συνθήκες χαμηλών απαιτήσεων. Ο βενζινοκινητήρας είναι 5.967 cm³ V8, ισχύος 332 hp (248 kW) στις 5.100 στροφές το λεπτό και με ροπή 498 N·m (367 lb·ft) στις 4.100 στροφές το λεπτό και της προσδίδει επιτάχυνση 0-60 mph (0–97 km/h) σε 8,2 δευτερόλεπτα.

 Τέταρτη γενιά (2014 - 2019) 

Η τέταρτη γενιά της Cadillac Escalade, μαζί και με την εκδοχή με μακρύτερο μεταξόνιο Cadillac Escalade ESV, αποκαλύφθηκε για πρώτη φορά στις 7 Οκτωβρίου 2013, σε σχετική εκδήλωση στη Νέα Υόρκη και μόλις 1 μήνα μετά την παρουσίαση της αντίστοιχης γενιάς των συγγενικών Chevrolet Tahoe, Chevrolet Suburban και GMC Yukon / Yukon XL.

Επίσημα ανακοινώθηκε τότε ότι δεν θα υπάρξει έκδοση Escalade EXT (pick-up) στην τέταρτη γενιά, λόγω των χαμηλών πωλήσεων της Escalade EXT τρίτης γενιάς, η οποία μάλιστα διακόπηκε το 2013 (και ταυτόχρονα με το φθηνότερο συγγενικό pick-up Chevrolet Avalanche), δηλαδή 1 χρόνο πριν τη λήξη της παραγωγής της Escalade τρίτης γενιάς. Ωστόσο, δεν έχει αποκλειστεί εντελώς η επιστροφή μιας εκδοχής pick-up σε κάποια μελλοντική γενιά της Escalade, χωρίς ωστόσο να έχει ανακοινωθεί μέχρι τώρα κάτι σχετικό.

 Εισαγωγή 

Και οι δύο εκδόσεις της τέταρτης γενιάς μπήκαν στη μαζική παραγωγή τον Ιανουάριο του 2014 και έφτασαν στις αντιπροσωπείες των ΗΠΑ τον Απρίλιο του 2014, ως μοντέλα της σεζόν του 2015, σε 3 επίπεδα εξοπλισμού: Base, Luxury και Premium. Η βασική τους τιμή ήταν 71.700 δολάρια για τη στάνταρ εκδοχή αμαξώματος και 74.000 δολάρια για την ESV, με την τότε ισοτιμία.«2015 Cadillac Escalade on sale in April priced at $71,695» Autoblog (January 23, 2014) Όλες φέρουν τον βενζινοκινητήρα 6.2 λίτρων V8 EcoTec3 FlexFuel, αρχικά διατηρώντας το 6-τάχυτο αυτόματο κιβώτιο GM 6L80 της τρίτης γενιάς της Escalade, αλλά για λίγους μόνο μήνες, και από τις 11 Αυγούστου 2014 συνδυάστηκαν αποκλειστικά με το νέο τότε 8-τάχυτο αυτόματο κιβώτιο GM 8L90.Autoblog «2015 Cadillac Escalade gets 8-speed auto, range-topping Platinum Collection trim» (August 11, 2014)

Στον Καναδά και στα εξαγωγικά κράτη των άλλων ηπείρων, οι πωλήσεις ξεκίνησαν σταδιακά από τα τέλη Αυγούστου του 2014 και μετά, και ως αποτέλεσμα, εξ αρχής με το 8-τάχυτο αυτόματο κιβώτιο.«Cadillac Unveils 2015 Escalade In UAE» GM Authority (November 25, 2013)

 Βελτιώσεις 

Στις 11 Αυγούστου 2014, η Cadillac ανακοίνωσε την προσθήκη μιας κορυφαίας έκδοσης Platinum Collection. Ταυτόχρονα, στην ίδια ανακοίνωση, δήλωσε και ότι όλες οι εκδόσεις της Escalade τέταρτης γενιάς απέκτησαν το 8-τάχυτο αυτόματο κιβώτιο, όπως προαναφέρθηκε, καθώς και μια κάμερα τεχνολογίας Surround View, για πλήρη θέα γύρω από το αυτοκίνητο, και σύστημα ευρυζωνικού δικτύου 4G LTE.

Τον Αύγουστο του 2017, στην έναρξη της σεζόν του 2018, όλες οι εκδόσεις της Cadillac Escalade έλαβαν ακόμα μια σειρά από αναβαθμίσεις. Οι εμφανέστερες από αυτές, ήταν η καθιέρωση του νέου τότε 10-τάχυτου αυτόματου κιβωτίου GM 10L80, που αντικατέστησε το 8-τάχυτο αυτόματο GM 8L90, καθώς και μια νέα, πιο σύγχρονη κεντρική κονσόλα. Τελικώς, η παραγωγή της τέταρτης γενιάς έληξε τον Δεκέμβριο του 2019, αν και τα αντίτυπα των τελευταίων λίγων μηνών πωλήθηκαν ως μοντέλα της σεζόν (model year, έτος μοντέλου) του 2020.

 Τεχνικά στοιχεία 
Ο αστερίσκος υποδηλώνει ηλεκτρονικό κόφτη της τελικής ταχύτητας.

   Μοντέλο
  6.2 V8 
  6.2 V8 ESV
   Κύλινδροι
  V8 / 16-βάλβιδος
  V8 / 16-βάλβιδος
   Κυβισμός
  6.162 cm³
  6.162 cm³ 
   Ισχύς
  313 kW / 420 hpστις 5.600 rpm
  313 kW / 420 hpστις 5.600 rpm
   Ροπή
  623 N·m / 459 lb·ftστις 4.100 rpm
  623 N·m / 459 lb·ftστις 4.100 rpm
   Μέγιστηταχύτητα
  180 km/h*
  180 km/h* 
   Επιτάχυνση0 – 100 km/h0 – 62 mph
  6,7 sec
  6,9 sec
   Μέσηκατανάλωση
  13,1 λίτρα στα100 χιλιόμετρα
  13,1 λίτρα στα100 χιλιόμετρα
   Χωρητικότητακαυσίμων
  98 λίτρα
  117 λίτρα
   Εκπομπές CO2 
  302 gr / km
  302 gr / km


 Πέμπτη γενιά 

Οι πρώτες φωτογραφίες της πέμπτης γενιάς της Cadillac Escalade διέρρευσαν στις 11 Δεκεμβρίου 2019 μέσα από το εργοστάσιο κατασκευής του μοντέλου, ενώ στις 16 Δεκεμβρίου η Cadillac ανακοίνωσε ότι στο εσωτερικό του νέου της SUV έχει τοποθετήσει μια τεράστια καμπυλωτή OLED οθόνη 38 ιντσών, με την πυκνότητα των pixels της συγκεκριμένης οθόνης να είναι διπλάσια από μια 4K τηλεόραση. Το μοντέλο παρουσιάστηκε επίσημα στις 4 Φεβρουαρίου 2020 στο Μπέβερλι Χιλς της Καλιφόρνια, μπήκε στη μαζική παραγωγή στις 7 Σεπτεμβρίου 2020Ford Ranger lighting is real and will come to market sooner than expected autoevolution.com και κυκλοφόρησε στην αγορά το φθινόπωρο του 2020, για τη σεζόν (model year) του 2021.

Βασίζεται στην πλατφόρμα GMT1XX platform, σταθερά κοινή με τα Chevrolet Tahoe / GMC Yukon και Chevrolet Suburban / GMC Yukon XL. Η στάνταρ έκδοση διατήρησε τον βενζινοκινητήρα 6.2 λίτρων V8, 16-βάλβιδο, της προηγούμενης γενιάς, ισχύος 420 ίππων και ροπής 624 N·m (460 lb·ft). Κατά τη διάρκεια της σεζόν του 2021, προστέθηκε και ένας 6-κύλινδρος σε σειρά (I6) 24-βάλβιδος turbodiesel 3.0 λίτρων, ο γνωστός ως LM2 Duramax, ισχύος 277 hp και ροπής κατά σύμπτωση επίσης 624 N·m (460 lb·ft), ο οποίος θα προσφερθεί και στα Tahoe / Suburban και στα Yukon / Yukon XL. Όλοι οι κινητήρες διατηρούν σταθερά το ίδιο 10-τάχυτο αυτόματο κιβώτιο ταχυτήτων και τη γνωστή τετρακίνηση.

 Escalade ESV 

Αν και η παρουσίασή της δεν έγινε ταυτόχρονα, η Cadillac την ίδια ημερομηνία παρουσίασης, στις 4 Φεβρουαρίου 2020, επιβεβαίωσε επίσημα ότι η εκδοχή με το μακρύτερο μεταξόνιο Escalade ESV θα παρουσιαστεί στο Σαλόνι Αυτοκινήτου της Νέας Υόρκης τον Απρίλιο του 2020.«2021 Cadillac Escalade ESV will debut at the New York Auto Show» Autoblog (February 4, 2020). Τελικώς όμως, το Σαλόνι ακυρώθηκε λόγω της πανδημίας του κορονοϊού COVID-19, με αποτέλεσμα η εταιρεία να δώσει απευθείας στη δημοσιότητα στις 23 Απριλίου 2020 τις πρώτες φωτογραφίες της Escalade ESV, που έχει συνολικό μήκος 5.763 χιλιοστά και μεταξόνιο 3.406 χιλιοστά, με τη στάνταρ έκδοση της Escalade να έχει μήκος 5.382 χιλιοστά και μεταξόνιο 3.071 χιλιοστά.

Αρχικά επρόκειτο η Cadillac Escalade πέμπτης γενιάς και όλα τα συγγενικά της μοντέλα (η πέμπτη γενιά του Chevrolet Tahoe, η αντίστοιχη 12η γενιά της μεγαλύτερης εκδοχής Chevrolet Suburban και η αντίστοιχη γενιά των συγγενικών GMC Yukon και Yukon XL) να μπουν στην παραγωγή στα τέλη Απριλίου του 2020 και για τη σεζόν του 2021, αλλά λόγω των συνεπειών της πανδημίας του κορονοϊού COVID-19 μπήκαν στη μαζική παραγωγή στις 7 Σεπτεμβρίου 2020.

 Επίπεδα εξοπλισμού 
Η πέμπτη γενιά της Escalade προσφέρεται σε 5 επίπεδα εξοπλισμού: Luxury, Premium Luxury, Sport, Premium Luxury Platinum και Sport Platinum. Οι επιλογές στο σαλόνι περιλαμβάνουν 8 τρόπους και χρωματισμούς επενδύσεων και 4 πιθανά ντιζάιν των καθισμάτων. Εντελώς καινούρια ήταν η τεχνολογία ήχου AKG και μάλιστα περιλαμβάνει 36 ηχεία μέσα στο σαλόνι.

 Escalade-V 

Το 2022, η Cadillac κυκλοφόρησε και μια έκδοση υψηλών επιδόσεων, την Escalade-V, που είναι το μεγαλύτερο SUV στη Βόρεια Αμερική. Χρησιμοποιεί μια εκδοχή του υπερτροφοδοτούμενου κινητήρα 6.2 λίτρων small-block V8 του ομίλου της General Motors, με ισχύ  και ροπή , που συνδυάζεται με 10-τάχυτο αυτόματο κιβώτιο. Η επιτάχυνση  έρχεται σε μόλις 4,4 δευτερόλεπτα. Η τιμή εκκίνησης είναι στα $149.990. Η έκδοση V προσφέρεται, επίσης, και στην εκδοχή με το μακρύτερο μεταξόνιο Escalade ESV.

 Escalade IQ 

Η General Motors ανακοίνωσε για πρώτη φορά την αμιγώς ηλεκτρική έκδοση Cadillac Escalade IQ τον Μάιο του 2023 ως ηλεκτρική έκδοση με μπαταρία του SUV πλήρους μεγέθους Escalade. Λεπτομέρειες δόθηκαν στη δημοσιότητα σε εκδήλωση Τύπου της Νέας Υόρκης στις 9 Αυγούστου 2023. Το Escalade IQ ξεκίνησε την παραγωγή στο εργοστάσιο Detroit/Hamtramck Assembly στα τέλη του 2024 για το σεζόν (model year, έτος μοντέλου) του 2025. Μια παραλλαγή με μακρύτερο μεταξόνιο, γνωστή ως Escalade IQL (L = long, μακρύ, με μήκος 5.697 χιλιοστά, έναντι 5.804 χιλιοστών της στάνταρ έκδοσης), προστέθηκε το 2025 για να αντιστοιχεί στο Escalade ESV. Η GM είχε προηγουμένως κατοχυρώσει τα εμπορικά σήματα «Escalade IQ» και «Escalade IQL» το 2021. Το Escalade IQ/IQL είναι η πρώτη ηλεκτρική Cadillac που προορίζεται να αντικαταστήσει ένα υπάρχον μοντέλο που τροφοδοτείται από κινητήρες εσωτερικής καύσης.

Το Escalade IQ βασίζεται στην τεχνολογία Ultium της GM, μοιράζοντας μπαταρίες, κινητήρες και άλλα εξαρτήματα με τα GMC Hummer EV, Chevrolet Silverado EV και Cruise Origin. Η μπαταρία 24 μονάδων έχει χωρητικότητα αποθήκευσης άνω των 200 kW-hr, δίνοντάς της μια υποτιθέμενη εκτιμώμενη αυτονομία οδήγησης 450 μίλια (720 χιλιόμετρα). Ο μέγιστος ρυθμός φόρτισης είναι 350 kW χρησιμοποιώντας πηγή 800 V DC και υπάρχει ενσωματωμένος φορτιστής AC με μέγιστη χωρητικότητα εισόδου 19,2 kW.

Κατά το λανσάρισμα, το δικινητήριο, τετρακίνητο Escalade IQ έφερε εξ αρχής δύο λειτουργίες εξόδου: η τυπική λειτουργία εξόδου κορυφώνεται σε συνδυαστικά 680 ίππους (510 kW, 690 PS) και 615 lb⋅ft (834 N⋅m) ροπής, ενώ το "Velocity Max" αυξάνει την ισχύ στους 750 ίππους (560 kW, 760 PS) και 785 lb⋅ft (1.064 N⋅m) ροπής. Οι πίσω τροχοί συνδέονται με το τιμόνι, στρίβοντας έως και 10 μοίρες είτε αντίθετα (σε χαμηλές ταχύτητες) είτε προς την ίδια κατεύθυνση με τους μπροστινούς τροχούς (σε ταχύτητες αυτοκινητόδρομου) και επιτρέποντας διαγώνια διαδρομή παρόμοια με τη λειτουργία «crabwalk» του Hummer EV.

 Ετήσιες πωλήσεις  

Παρακάτω παρουσιάζονται οι ετήσιες πωλήσεις στις ΗΠΑ. Στον πίνακα φαίνονται οι μέτριες πωλήσεις της πρώτης γενιάς, οι υψηλές πωλήσεις της δεύτερης και αρχικά της τρίτης γενιάς, καθώς και η κατακόρυφη πτώση τα έτη 2008 και 2009, λόγω της τότε παγκόσμιας οικονομικής κρίσης. Από το 2010 πάντως, η ζήτηση σταθεροποιήθηκε, με εξαίρεση την pick-up εκδοχή Escalade EXT, η οποία και τελικώς διακόπηκε, λόγω πτώσης των πωλήσεών της σε εντελώς αμελητέα νούμερα. Επίσης, ξεκινώντας από τα μέσα του 2018, η Cadillac δεν αναφέρει πλέον ξεχωριστά τις πωλήσεις στις ΗΠΑ της εκδοχής Escalade ESV, αλλά συνδυαστικά με αυτές της στάνταρ εκδοχής του μοντέλου."Cadillac Escalade Sales Dip 15 Percent In Q4 2018" from GM Authority (February 15, 2019).

Οι χρονολογίες δίνονται σε ημερολογιακά έτη και όχι σε σεζόν (model years, έτη μοντέλου).

 Έτος Escalade  EXT  ESV  Συνολικέςπωλήσεις 1998 3.089  -  -  3.089 1999 23.897  -  -  23.897 2000 23.346  -  -  23.346 2001 31.270  546  -  31.816 2002 36.114  13.494  36  49.644 2003 35.621  11.256  12.866  59.743 2004 36.994  9.638  15.618  62.250 2005www.theautochannel.com/news/ GM sales for 2004 and 2005 29.876  7.766  13.502  51.144 2006 39.017  7.019  16.170  62.206 2007 36.654  7.967  16.370  60.991 2008 23.947  4.709  11.054  39.7102009http://media.gm.com/content/Pages/news/us/en/2010/Jan/0105_Dec_Sales/_jcr_content/iconrow/textfile/file.res/Deliveries%20December%2009.xls 16.873  2.423  6.588  25.884 2010http://www.prnewswire.com/news-releases/general-motors-2010-calendar-year-sales-up-21-percent-december-sales-increase-16-percent---best-month-of-2010-112868149.html 16.118  2.082  8.674  26.874 2011 15.079  2.036  8.388  25.503 2012«GM's U.S. Sales up 5 percent in December». Media.gm.com. 2013-01-03. http://media.gm.com/media/us/en/gm/news.detail.html/content/Pages/news/us/en/2013/Jan/gmsales.html. Ανακτήθηκε στις 3 Ιανουαρίου 2013. 12.615  1.934  8.083  22.632  2013http://media.gm.com/dld/content/dam/Media/gmcom/investor/2014/jan/Deliveries-December-2013.pdf 12.592  1.972  7.950  22.514 2014http://media.gm.com/media/us/en/gm/news.detail.html/content/Pages/news/us/en/2015/Jan/gmsales.html 19.482  53  10.987  30.522 2015http://media.gm.com/dld/content/Pages/news/us/en/2016/Jan/0105-gmsales/_jcr_content/rightpar/sectioncontainer_0/par/download_0/file.res/GM-Deliveries-December-2015.pdf 21.230  -  14.691  35.921 2016 23.604  -  15.488  39.092 2017http://media.gm.com/media/us/en/gm/home.detail.html/content/Pages/news/us/en/2018/jan/0103-gmsales.html 22.994  -  14.700  37.694 2018http://gmauthority.com/blog/gm/cadillac/escalade/cadillac-escalade-sales-numbers/ 33.796  -  3.076  36.872 2019 35.424  -  -  35.424 2020 24.547  -  -  24.547 2021 40.505  -  -  40.505 2022 40.247  -  -  40.247 2023 41.689  -  -  41.689 2024 41.001  -  -  41.001 2025 49.366  -  -  49.366

Ακολουθούν οι ετήσιες πωλήσεις της Cadillac Escalade IQ στις Ηνωμένες Πολιτείες:

ΈτοςΠωλήσεις 2024 670 2025 8.115

Αντιθέτως στην Ευρώπη, όπου η Escalade άρχισε να εξάγεται επίσημα μέσα στο 2006, λίγο μετά την έναρξη των πωλήσεων της τρίτης γενιάς της, δεν γνώρισε καμία απήχηση και ελάχιστα αντίτυπα κυκλοφόρησαν. Αυτό συνέβη εν μέρει λόγω της υπερβολικά υψηλής κατανάλωσης καυσίμου, καθώς μάλιστα δεν προσέφερε ποτέ έκδοση ντίζελ στις 4 πρώτες γενιές του, αλλά κυρίως λόγω των τεράστιων εξωτερικών του διαστάσεων, που έκαναν ασύμφορη την κυκλοφορία του στους ευρωπαϊκούς δρόμους. Ενδεικτικώς, παρουσιάζονται οι ετήσιες πωλήσεις στη Γαλλία:

 Έτος Πωλήσεις 2006 2 2007 80 2008 24 2009 8 2010 13 2011 9 2012 0 2013 4 2014 0 2015 14 2016 13 2017 0 2018 4 2019 3 Σύνολο 174

Με τα 80 αντίτυπα που κατάφερε να πουλήσει το 2007, το μέγιστο νούμερο που σημείωσε ποτέ, ήταν τότε το πρώτο σε πωλήσεις μοντέλο της Cadillac στη Γαλλία, ξεπερνώντας ακόμα και το «εισαγωγικό» στην παλέτα της μοντέλο, την Cadillac BLS, που είχε πουλήσει το ίδιο έτος 56 αντίτυπα.Action Auto Moto HS n°48, 52, 56 et 60: Les 3000 voitures du monde Edition 2006, 2007, 2008, 2009 et 2010.

Επίσης, στη Γερμανία από την εισαγωγή της, το 2006, έως και τη λήξη του έτους 2019 είχε πουλήσει συνολικά 1.489 αντίτυπα, με μέγιστο ετήσιο νούμερο τα 228 αντίτυπα το 2018, αν και συνήθως οι ετήσιες πωλήσεις κυμαίνονταν γύρω στα 100 αντίτυπα (το 2019 έπεσαν στα 97 αντίτυπα) και υπήρξαν κάποια έτη που τα νούμερα ήταν αρκετά μικρότερα. Οι πωλήσεις των εμπορικών σημάτων της General Motors στην Ευρώπη σταμάτησαν προσωρινά στα τέλη Σεπτεμβρίου του 2019 και τελικώς ξανάρχισαν το φθινόπωρο του 2020. Ως εκ τούτου, το 2020, η KBA (Kraftfahrt-Bundesamt, Ομοσπονδιακή Αρχή Οδικών Μεταφορών και Αυτοκινήτων της Γερμανίας) δεν δημοσίευσε ξεχωριστά νέα στοιχεία καταχώρισης για την Escalade, αλλά τα ομαδοποίησε στην ενότητα «Cadillac – άλλα μοντέλα». Από το 2021, δημοσιεύονται ξανά στοιχεία για συγκεκριμένες σειρές μοντέλων. Το 2021, και οι 40 νέας ταξινόμησης Escalade στη Γερμανία είχαν βενζινοκινητήρα και οι 33 από αυτές είχαν τετρακίνηση (83%). Από το 2022 έως το 2025, όλες οι Escalade που ταξινομήθηκαν τότε στη Γερμανία είχαν βενζινοκινητήρα και τετρακίνηση. Αναλυτικά οι πωλήσεις:Πηγή: Kraftfahrt-Bundesamt (Ομοσπονδιακή Αρχή Οδικών Μεταφορών και Αυτοκινήτων της Γερμανίας).

 Έτος Πωλήσεις 2006 18 2007 181 2008 154 2009 79 2010 103 2011 107 2012 77 2013 69 2014 38 2015 73 2016 114 2017 151 2018 228 2019 97 2020 0 2021 40 2022 90 2023 88 2024 111 2025 88 Σύνολο 1.906

 Αναφορές 

 Εξωτερικοί σύνδεσμοι 

 Η επίσημη Αμερικανική ιστοσελίδα της Cadillac Escalade
 1999-2000 Cadillac Escalade review
 2002-2006 Cadillac Escalade review
 2007-2012 Cadillac Escalade review
 www.cadillaceurope.com/ Cadillac Escalade overview

Escalade
Κατηγορία:Αμερικανικά αυτοκίνητα
Κατηγορία:Αυτοκίνητα SUV
Κατηγορία:Αυτοκίνητα πολυτελείας